Folketeatret

Folketeatret er et dansk teater beliggende på Nørregade i København. Teatret blev grundlagt i 1857 af Hans Wilhelm Lange, hvilket gør teatret til det ældste fungerende professionelle teater i Danmark. Som tidligere leder af to andre succesfulde teatre i København, havde Lange råd og mulighed for at indrette et teater i den cirkusbygning, Aktieselskabet Kjøbenhavns Hippodrom ejede i Nørregade. Lange måtte som start dog nøjes med at opføre lystspil, operetter og folkekomedier, fordi Det Kongelige Teater havde eneret på al, i litterær forstand, betydelig dramatik helt frem til 1889. Folketeatret blev anset som almuens og middelstandens skuespilhus, hvor også børn var velkomne i modsætning til Det Kongelige Teater, hvor den siddende direktør, Johan Ludvig Heiberg, havde forbudt adgang for børn under ti år.

Teatret rummer over fire scener; Store Scenen, Hippodromen, Kvisten, og Snoreloftet, med plads til mellem 80-574 publikummer, hvor Store Scenen er den største af scenerne, og Snoreloftet den mindste.

Teatret er i sin nuværende en fusion af Folketeatret og Det Danske Teater, der fandt sted i 2007 i forbindelse med oprettelsen af Københavns Teater.

Teatret har gennem sin levetid haft adskillige direktører, hvor de mest prominente som kan nævnes er J.F.S. Dorph-Petersen (1900-1908), Thorvald Larsen (1935-1959) og Preben Harris (1971-2001), som hver især bidrog til at udvikle og forny teateret. Teatrets nuværende direktør er Kasper Wilton, som har haft posten siden 2010.

Historie 
Folketeatret blev grundtlagt i efteråret 1857 af Hans Wilhelm Lange , og teatret havde sin første åbningsaften fredag den 18. september 1857. Lange havde været leder af det første københavnske privatteater, Casino, i Amaliegade og fik i 1855 ved Frederik VII's og ikke mindst grevinde Danners hjælp overladt Hofteatret på Christiansborg, hvortil han knyttede Frederik Ludvig Høedt og Michael Wiehe, som netop havde forladt Det Kongelige Teater i protest mod den siddende direktør Johan Ludvig Heibergs kompromiløse ledelse. Hofteatret fungerede kun i én sæson, men denne var så succesfuld, at Lange året efter havde råd til at indrette et teater i den cirkusbygning, aktieselskabet Kjøbenhavns Hippodrom ejede i Nørregade. Lange måtte som en start dog nøjes med at opføre lystspil, operetter og folkekomedier, fordi Det Kongelige Teater havde eneret på al, i litterær forstand, betydelig dramatik helt frem til 1889. Med Orfeus i Underverdenen indførte Lange Jacques Offenbachs operetter i Danmark, og han knyttede samtidig dramatikere som Jens Chr. Hostrup, Peter Faber og Thomas Overskou til teatret. Det blev almuens og middelstandens skuespilhus, hvor også børn var velkomne i modsætning til Det Kongelige Teater, hvor Heiberg havde forbudt adgang for børn under ti år.

Direktører 
 1857-1873: Hans Wilhelm Lange
 1873-1876: M.W. Brun
 1876-1884: Robert Watt
 1884-1900: Severin Abrahams
 1900-1908: Jens Frederik Siegfred Dorph-Petersen
 1903-1905: Betty Nansen, meddirektør
 1908-1912: Johannes Nielsen
 1912-1928: Viggo Friderichsen
 1912-1924: Einar Christiansen, meddirektør
 1924-1926: Axel Frische, meddirektør
 1927-1935: Poul Gregaard, meddirektør indtil 1928
 1935-1959: Thorvald Larsen
 1959-1971: Bjørn Watt-Boolsen
 1971-2001: Preben Harris
 2001-2002: Tommy Larsen og Michael Moritzen
 2002-2003: Henning Sprogøe, konstitueret
 2003-2005: Klaus Bondam
 2005-2007: Malene Schwartz
 2007-2010: Waage Sandø
 2010-nu: Kasper Wilton

Referencer

Eksterne henvisninger 

 Folketeatret.dk 
 Folketeatrets repertoire 1857-1975 
 Direktørliste hos Teatermuseet

Teatre i København
Indre By (København)
Etableret i 1857
Vilhelm Dahlerup